**Eurajoen kunta**

Avustusohjesääntö

# Yleistä avustuksista

Eurajoen kunta on varannut talousarviossaan yhdistyksille, seuroille ja yhteisöille sekä yleishyödyllisille yhdistyksille ja kyläyhdistyksille yhteiskunnallisen hyödyn, terveyden ja hyvinvoinnin toteuttamiseksi avustusmäärärahan, jolla tuetaan paikallista liikunta-, nuoriso- ja kulttuuritoimintaa. Avustusten haussa, hakemusten käsittelyssä, maksatuksessa ja avustusten käytön valvonnassa noudatetaan jäljempänä mainittuja ohjeita, ellei toisin ole säädetty tai määrätty.

Avustusta saa käyttää vain avustuspäätöksessä mainittuun tarkoitukseen tai hakemuksessa mainittuun tarkoitukseen. Avustus myönnetään ehdoin, että avustusvarat on palautettava vaadittaessa, jos niitä käytetään muuhun kuin anottuun tarkoitukseen tai jos haettaessa on annettu virheellistä tietoa avustusta koskevissa asioissa.

# Avustusten haku

Liikunta-avustuksia haetaan sähköisen avustusverkko.fi –järjestelmän kautta.

Avustusverkko.fi- järjestelmä löytyy osoitteesta: [www.avustusverkko.fi.](https://avustusverkko.fi/) Järjestelmän käyttämiseen vaaditaan rekisteröityminen järjestelmään.

Muut avustushakemukset tehdään sähköisellä lomakkeella, joka löytyy osoitteesta [www.eurajoki.fi/hallinto/lomakkeet/](http://www.eurajoki.fi/hallinto/lomakkeet/) tai suoraan: <https://eurajoki.epalvelu.fi/services/eurajoki/2060/>

Urheiluseurojen toimitilahakemukset vastaanotetaan osoitteessa [kirjaamo@eurajoki.fi](mailto:kirjaamo@eurajoki.fi) tai osoitteessa [jarmo.olli@eurajoki.fi](mailto:jarmo.olli@eurajoki.fi)

Puutteellisten avustushakemusten täydentämiseen voidaan myöntää määräaika, mihin mennessä ne on täydennettävä. Myöhästyneitä hakemuksia ei käsitellä eikä niitä voi täydentää.

# Avustusten hakuaika

Toiminta- ja toimitila-avustuksia tulee hakea maaliskuun viimeiseen päivään mennessä. Avustusta voidaan myöntää ainoastaan määräaikaan jätetystä hakemuksesta. Hakuajoista tiedotetaan kunnan verkkosivuilla sekä virallisissa kuulutuslehdissä.

# Toiminta-avustus

Toiminta-avustusta myönnetään yhdistyksille, seuroille ja yhteisöille sekä yleishyödyllisille yhdistyksille ja kyläyhdistyksille, yhteiskunnallisen hyödyn, terveyden ja hyvinvoinnin toteuttamiseksi, millä tuetaan paikallista liikunta-, nuoriso- ja kulttuuritoimintaa.

Toiminta-avustus myönnetään hakijalle noudattaen kunnanhallituksen vahvistamaa jakoperustetta.

Liikunta-, nuoriso- ja kulttuuriyhdistyksille/-seuroille ei myönnetä avustusta ilman erityistä syytä ennen kuin se on toiminut ainakin vuoden pituisen tilikauden ajan.

Kulttuuritoiminnan tukemisella tarkoitetaan taiteen harrastamista ja kotiseututyötä sekä paikallisen kulttuuriperinteen vaalimista ja edistämistä.

Toiminta-avustushakemukseen on liitettävä toimintakertomus edelliseltä vuodelta, tilinpäätös ja tilintarkastajien lausunto, toimintasuunnitelma ja talousarvio kuluvalle vuodelle ja yhdistyksen säännöt (jos hakija on uusi tai sääntöihin on tehty muutoksia).

# Toiminta-avustusten jakoperusteet

Hakijan tulee olla rekisteröity paikallinen liikunta-, nuoriso- tai kulttuuriyhdistys/seura tai yhteisö, lukuun ottamatta alueellisia yleishyödyllisiä yhdistyksiä. Kaikkien on toimittava Eurajoen kunnan alueella.

Liikuntaseurojen tai – yhdistysten on oltava jäsenenä valtakunnallisessa liikuntajärjestössä tai lajiliitossa.

# Toiminta-avustusten jaon arviointikriteerit

Määrälliset

* jäsenmäärä ja sen ikärakenne, toimintaan osallistuvien määrä, toiminnan laajuus (eri jaostot), harjoitus- ja toimintakertojen määrä, järjestetty toiminta
* toiminnan rahoituksen tasapaino ja avustuksen tarve

Laadulliset

* ohjauksen taso: valmentajat, ohjaajat, tuomarit jne.
* yhteiskunnallinen merkitys
* Eurajoen ja vanhan Luvian kuntien yhdistysten pyrkimykset yhdistyä ja yhdistää toimintojaan ja toteuttaa yhteisiä projekteja

Harkinta

* harkinnanvaraisesti kohtuullistamisperiaatetta hyödyntämällä

# Avustuspäätöksestä ilmoittaminen

Avustusta saaneille yhdistyksille/ toimijoille ilmoitetaan kirjallisesti. Yhdistykselle, jonka avustushakemus hylätään, lähetetään päätöksestä ilmoitus hylkäämisperusteineen.

Lisäksi avustusta hakeneille yhdistyksille tai toimintaryhmille lähetetään päätöksen mukana oikaisuvaatimusohje.